กรมประมง เปิดให้ยื่นคำขอรับใบอนุญาตทำการประมงพาณิชย์  4-28 กุมภาพันธ์นี้
นายถาวร ทันใจ รองอธิบดีกรมประมง ในฐานะโฆษกกรมประมง เปิดเผยว่า เนื่องจากใบอนุญาตทำการประมงพาณิชย์ในรอบปีการประมง 2563 - 2564 นั้นกำลังจะสิ้นสุดลงในวันที่ 31 มีนาคม 2565 กรมประมงจึงได้ออกประกาศกรมประมง เรื่อง กำหนดห้วงเวลา หลักเกณฑ์ วิธีการ ขั้นตอน และเงื่อนไขการขอรับใบอนุญาตทำการประมงพาณิชย์ สำหรับปีการประมง (2565 - 2566) พ.ศ. 2565 ลงวันที่ 14 มกราคม 2565 ซึ่งหลักเกณฑ์ในการขอรับใบอนุญาตฯ ได้มีการปรับปรุงและแตกต่างไปจากการขอรับใบอนุญาตฯ ในรอบปีที่ผ่านมาไม่มากนัก โดยในรอบปีการประมงใหม่นี้ กรมประมงได้กำหนดให้ผู้ประสงค์ทำการประมงพาณิชย์ยื่นคำขอรับใบอนุญาต ณ สำนักงานประมงพื้นที่กรุงเทพมหานคร หรือสำนักงานประมงอำเภอแห่งท้องที่ที่มีอาณาเขตติดทะเล หรือสถานที่อื่นตามที่อธิบดีกำหนด ภายในวันที่ 4 - 28 กุมภาพันธ์ 2565 ซึ่งกรมประมงจะพิจารณาจัดสรรใบอนุญาตทำการประมงพาณิชย์ ภายในวันที่ 1 - 31 มีนาคม 2565 แล้วจะแจ้งผลการพิจารณาให้ผู้ขอรับใบอนุญาต ดำเนินการคือ 1. กรณีได้รับอนุญาตฯ ให้ผู้ขอรับอนุญาตชำระเงินค่าธรรมเนียมและค่าอากรการประมงและรับใบอนุญาตทำการประมงพาณิชย์ ณ สำนักงานประมงอำเภอที่ยื่นคำขอ ภายในวันที่ 31 มีนาคม 2565 ซึ่งหากพ้นกำหนดระยะเวลาดังกล่าวให้ถือว่าผู้นั้นสละสิทธิจากการเป็นผู้ได้รับอนุญาต พร้อมทั้งรับใบอนุญาตทำการประมงพาณิชย์ ณ สถานที่ที่ได้ยื่นคำขอไว้ และจัดทำเครื่องหมายประจำเรือให้แล้วเสร็จภายใน 60 วัน นับแต่วันที่ใบอนุญาตมีผลใช้บังคับ 2. กรณีที่ไม่ได้รับอนุญาตฯ ให้ผู้ขอรับอนุญาตยื่นอุทธรณ์คำสั่งไม่อนุญาตได้ ภายใน 15 วัน นับตั้งแต่วันที่ได้รับคำสั่ง โดยยื่น “ผ่าน” สำนักงานประมงอำเภอ สำนักงานประมงจังหวัด หรือส่งไปรษณีย์ไปยังกรมประมงอย่างไรก็ตาม ผู้รับใบอนุญาตต้องได้รับการตรวจเรือและเครื่องมือทำการประมงก่อนออกทำการประมงครั้งแรก โดยสามารถขอรับการตรวจเรือและเครื่องมือทำการประมงได้ตั้งแต่วันที่ 4 กุมภาพันธ์นี้เป็นต้นไป (หลังจากได้รับใบรับคำขอรับใบอนุญาตฯ) ทั้งนี้ หากไม่ผ่านการตรวจเรือประมงและเครื่องมือทำการประมง จะไม่สามารถออกไปทำการประมงตามที่ได้รับอนุญาตได้ ทั้งนี้ขอให้พี่น้องชาวประมงที่ประสงค์จะทำการประมงพาณิชย์ ในรอบปีการประมง 2565 - 2566 ให้มายื่นขอรับใบอนุญาตทำการประมงพาณิชย์เพื่อเป็นการรักษา “สิทธิ” ของตนเองที่จะสามารถทำการประมงพาณิชย์ในรอบปีการประมงที่จะถึงได้อย่างถูกต้องตามกฎหมาย